Poslanci

Národnej rady Slovenskej republiky

Igor Šulaj

Róbert Fico

Pavol Paška

 Bratislava 2. 11. 2004

Vážený pán predseda,

Podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov dovoľujem si Vám za skupinu poslancov Národnej rady Slovenskej republiky predložiť návrh zákona, ktorým sa mení zákon Národnej rady Slovenskej republiky č. 98/2004 Z. z. o spotrebnej dani z minerálneho oleja v znení neskorších predpisov.

Poslanecký návrh zákona vo výboroch uvedú navrhovatelia a na schôdzi Národnej rady Slovenskej republiky za skupinu poslancov uvedie Igor Šulaj

 S pozdravom

**Vážený pán**

**Pavol Hrušovský**

**Predseda Národnej rady**

**Slovenskej republiky**

**Bratislava**

**N Á R O D N Á R A D A  S L O V E N S K E J R E P U B L I K Y**

**III. volebné obdobie**

Na rokovanie Číslo:

Národnej rady

Slovenskej republiky

**N á v r h**

skupiny poslancov Národnej rady Slovenskej republiky

n a  v y d a n i e

zákona, ktorým sa mení zákon č. 98/2004 Z. z. o spotrebnej dani z minerálneho oleja

Návrh uznesenia:

Národná rada Slovenskej republiky s c h v a ľ u j e návrh skupiny poslancov Národnej rady Slovenskej republiky na vydanie zákona, ktorým sa mení zákon č. 98/2004 Z. z. o spotrebnej dani z minerálneho oleja

Predkladajú:

Igor Šulaj

.................................................................... ...........................................................

Róbert Fico

.................................................................... ...........................................................

Pavol Paška

.................................................................... ...........................................................

Bratislava november 2004

**N Á R O D N Á R A D A  S L O V E N S K E J R E P U B L I K Y**

**III. volebné obdobie**

N á v r h

Z á k o n

z .......................

ktorým sa mení zákon č. 98/2004 Z. z. o spotrebnej dani z minerálneho oleja

 Národná rada Slovenskej republiky sa uzniesla na tomto zákone:

Čl. I

 Zákon č. 98/2004 Z. z. o spotrebnej dani z minerálneho oleja sa mení takto:

 1. V § 6 ods. 1 písmeno

a) sa slová „15 500 Sk/1 000 l“ nahrádzajú slovami „14 500 Sk/1 000 l“,
 v písmene

c) sa slová „14 500 Sk/1 000 l“ nahrádzajú slovami „12 700 Sk/1 000 l“
   v písmene

 d) sa slová „14 500 Sk/1 000 l“ nahrádzajú slovami „12 700 Sk/1 000 l“.

 2. V § 7 ods. 1 sa slová „6 800 Sk/1 000 l“ nahrádzajú slovami „5 000 Sk/1 000 l“.

Čl. II

 Tento zákon nadobúda účinnosť 1. 1. 2005.

**D ô v o d o v á s p r á v a**

**Všeobecná časť**

Ceny motorových palív dosahujú v súčasnosti rekordné hodnoty, čo spôsobuje vážne ťažkosti štátu, domácnostiam a podnikateľskému sektoru. V nasledujúcich mesiacoch ani rokoch sa neočakáva výraznejší pokles týchto cien, skôr môže dôjsť k ich ďalšiemu rastu alebo stagnácii na súčasnej úrovni.

 Návrh zákona vedie k zníženiu spotrebnej dane z minerálneho oleja, ako je dnes upravená v zákone č. 98/2004 Z. z.. Pozitíva takéhoto opatrenia sú predovšetkým v znížení tlaku na infláciu, na úrokové miery, v stabilizácii podnikateľského prostredia a sociálnej situácie obyvateľstva.

Vplyv na štátny rozpočet roku 2004:

 **benzín**

15. 500,- Sk – 14.500,- Sk = 1 000,- Sk na 1000 L t.j 1,00 Sk na 1 liter

1,00 x 1,19 (DPH) = 1,416 t.j. cca 1,40 Sk

 **nafta**

14.500,- Sk - 12.500,- Sk = 2. 000,- Sk na 1000 L t.j. 2,00 Sk na 1 liter

2,00 x 1,19 (DPH) = 2,38 cca 2,40 Sk

 **nafta (červená)**

6.800,- Sk - 4.800,- Sk = 2. 000,- Sk na 1000 L t.j. 2,00 Sk na 1 liter

2,00 x 1,19 (DPH) = 2,38 cca 2,40 Sk

To znamená, že v prípade schválenia nových sadzieb by daňové zaťaženie na spotrebnej dani a DPH znamenalo pri benzíne 1,40 Sk na 1 liter a pri nafte 2,40 Sk na 1 liter.

V roku 2004 vláda predpokladá spotrebu pri benzín benzínu 950 mil. litrov a nafty 1 150 mil. litrov

Východiská štátneho rozpočtu určujú rast HDP v s.c. na roky 2005 až 2007 takto:

Rok 2005 vo výške 4,5 % rok 2006 vo výške 5,1% rok 2007 vo výške 5,4 %.

Úmerne predpokladanému rastu HDP predpokladáme aj rast spotreby benzínu a nafty na roky 2005 – 2007.

Predpokladaná spotreba benzínu a nafty v rokoch 2005 – 20007
( zaokrúhlene k vývoju HDP)

|  |  |  |  |  |
| --- | --- | --- | --- | --- |
|  | 2004 v mil. L | 2005 v mil. L  | 2006 v mil. L | 2007 v mil. L |
| Benzín |  950  | 990  | 1040  | 1090  |
| Nafty  | 1150  | 1200  | 1260  | 1260  |

Vplyv na štátny rozpočet v roku 2005

benzín 990 x (1,0 Sk spotrebná daň + 0,416 Sk DPH) =
 990 mil. x 1,416 Sk = 1,401 mld. Sk

nafta 1200 x (2,0 Sk spotrebná daň + 0,38 Sk DPH)
 = 1200 mil. x 2,380 Sk = 2,856 mld. Sk

Predpokladáme, že znížením ceny benzínu a nafty by sa zvýšila jeho spotreba čo má pozitívny vplyv jednak na rast výberu spotrebných daní ako aj DPH. Východiská ŠR na rok 2005 vychádzajú z cien benzínu a nafty na úrovni 30 Sk za liter. Dnes je cena na úrovni viac ako 35 Sk. To znamená, že v súčasnosti je cena o viac ako 14 % vyššia oproti cene ktorú nám v ŠR predkladá vláda. Toto 14%-tné zníženie cien pohonných hmôt, vytvára dostatočný priestor pre ministerstvo financií o uvažovaní zníženia spotrebnej dane, bez toho aby došlo k výpadku výberu spotrebnej dane a DPH. Prijatie navrhnutej novelizácie zákona č. 98/2004 Z. z. by viedlo aj k významnému obmedzeniu tankovania slovenských fyzických a právnických osôb v zahraničí, čo osobitne negatívne vplýva na príjmy štátneho rozpočtu. Stabilizácia podnikateľského prostredia, zníženie nákladov a pravdepodobnosť vyššieho výberu dane z príjmu a DPH však tento dopad na štátny rozpočet plne eliminujú. Návrh zákona nebude mať v prípade schválenia negatívny dopad na rozpočty miest a obcí. Nevyvoláva žiadne personálne, či iné požiadavky. Pokiaľ ide o spotrebnú daň z minerálneho oleja v EÚ, jej minimálnu sadzbu určuje Smernica č. 2003/96/EC z 27. októbra 2003. V súčasnosti platná právna úprava spotrebnej dane z minerálneho oleja na Slovensku neodôvodnene stanovuje vyššie sadzby spotrebnej dane ako je určené v citovanej smernici.

 Pokiaľ ide o spotrebnú daň z minerálneho oleja v EÚ, jej minimálnu sadzbu určuje Smernica č. 2003/96/EC z 27. októbra 2003. V súčasnosti platná právna úprava spotrebnej dane z minerálneho oleja na Slovensku neodôvodnene stanovuje vyššie sadzby spotrebnej dane ako je určené v citovanej smernici.

 Navrhovaná právna úprava je spoločensky potrebná a žiadúca.

Navrhovaný zákon bude mať pozitívny dopad na hospodárenie verejnoprávnych inštitúcií. Znížením spotrebnej dani a DPH sa znížia výdavky verejnoprávnych inštitúcií.

Navrhovaný zákon nebude zakladať nároky na pracovné sily, organizačné zabezpečenie a nebude mať dopad na životné prostredie.

 Návrh zákona nevyvoláva žiadne právne problémy, pokiaľ ide o vzťah k Ústave Slovenskej republiky, k ostatným zákonom, k iným všeobecne záväzným predpisom, ako aj medzinárodným zmluvám, ktorými je Slovenská republika viazaná.

**Osobitná časť**

**K Čl. I**

K bodu 1.

 Navrhuje sa pri vybraných druhoch pohonných hmôt (osobitne benzín a nafta) znížiť stanovené sadzby spotrebnej dane na úroveň minimálne požadovanú Smernicou č. 2003/96/EC z 27. októbra 2003.

K bodu 2.

 Navrhuje sa znížiť spotrebná daň aj na plynové oleje uvedené v § 7 ods. 1 zákona č. 98/2004 Z. z. (najmä podpora poľnohospodárskej výrobe – tzv. zelená nafta).

**K Čl. II**

Nadobudnutie účinnosti zákona sa navrhuje dňom vyhlásenia v Zbierke zákonov Slovenskej republiky, aby bol čo najrýchlejšie zabezpečený priaznivý efekt navrhovanej právnej úpravy.

**DOLOŽKA ZLUČITEĽNOSTI**

 **návrhu zákona s právom Európskej únie**

1. **Navrhovateľ zákona** : skupina poslancov Národnej rady Slovenskej

 republiky Igor Šulaj, Róbert Fico, Pavol Paška, Jozef Burian, Jozef Buček

2. **Názov návrhu zákona** : Zákon, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja

3. **V práve ES a EÚ problematika návrhu zákona** : je upravená v Smernici Rady 2003/96/ES o reštrukturalizácii sústavy zdaňovania energetických produktov a elektriny v rámci EÚ

4. **Návrh zákona svojou problematikou** : p a t r í medzi priority uvedené

v čl. 70 Európskej dohody o pridružení - nepriame dane a j e predmetom

odporúčaní v Príprave asociovaných krajín strednej a východnej Európy na

integráciu do vnútorného trhu Európskej únie /Biela kniha/ v 22. oblasti

„Nepriame zdaňovanie“, 2. časti o spotrebných daniach.

5. **Charakteristika právnych noriem Európskej únie, ktorými je upravená**

 **problematika návrhu zákona** : Uvedená smernica považuje za energetický produkt aj motorové a vykurovacie palivá, pričom druhy presne nešpecifikované podľa kombinovanej nomenklatúry majú byť zdaňované rovnakou sadzbou ako je uvedená pre uvedený druh. Stanovuje jednotné minimálne sadzby, avšak pripúšťa aj použitie diferencovaných sadzieb v členských štátoch vo väzbe na kvalitu výrobku, kvantitatívnu spotrebu alebo na osobitné použitie.

6. **Vyjadrenie stupňa kompatibility s právom Európskej únie** : úplný